A Bizottság 328/2004/EK rendelete
(2004. február 26.)
vámkontingenseknek a tojáságazatban és a tojásfehérje tekintetében történő megnyitásáról és kezeléséről szóló 1474/95/EK rendelettől a 2004. évben való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tojás piacának közös szervezéséről szóló, 1975. október 29-i 2771/75/EGK tanácsi rendeletre [1], és különösen annak 3. cikke (2) bekezdésére, 6. cikke (1) bekezdésére és 15. cikkére,
tekintettel az ovalbuminra és laktalbuminra vonatkozó közös kereskedelmi rendszerről szóló, 1975. október 29-i 2783/75/EGK tanácsi rendeletre [2], és különösen annak 2. cikke (1) bekezdésére, 4. cikke (1) bekezdésére és 10. cikkére,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékben meghatározott engedmények végrehajtásáról szóló, 1996. június 18-i 1095/96/EK tanácsi rendeletre [3], és különösen annak 1. cikkére,
mivel:
(1) A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz történő 2004. május 1-jei csatlakozásának lehetővé kell tennie a fenti országok számára, hogy a jelenlegi tagállamokra alkalmazandó feltételekkel összevetve tisztességes feltételek szerint jogosultak legyenek az 1474/95/EK bizottsági rendeletben [4] előírt, a tojásra vonatkozó vámkontingensekre. Az ezekben az országokban működő gazdasági szereplőknek ezért meg kell adni a lehetőséget, hogy a csatlakozással teljes mértékben részesedhessenek e kontingensekből.
(2) A 2004. május elseje előtti és utáni esetleges piaci zavarok kialakulásának elkerülése érdekében meg kell változtatni a 2004-re előírt ütemezést, és ki kell igazítani a mennyiségek elosztását, azonban a GATT XXIII. és XXIV.6. cikkének megfelelően megkötött nemzetközi megállapodásokban előírt összmennyiségek megváltoztatása nélkül. A kérelmek benyújtásának határideje tekintetében a végrehajtási eljárásokat is módosítani kell.
(3) Ezért szükség van a 2004. év tekintetében az 1474/95/EK rendelet 2. cikkében és 5. cikkének (1) bekezdésében megállapított intézkedések módosításának és kiigazításának előírására.
(4) Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1474/95/EK rendelet 2. cikkétől eltérve a 2004. április 1-jétől június 30-ig tartó időszakra a kontingenseket a következőképpen kell elosztani:
Az E1 csoportra vonatkozóan:
a) 7 % a 2004. április 1-jétől 30-ig tartó időszakra;
b) 13 % a 2004. május 1-jétől június 30-ig tartó időszakra.
Az E2 és E3 csoportra vonatkozóan:
a) 8 % a 2004. április 1-jétől 30-ig tartó időszakra;
b) 17 % a 2004. május 1-jétől június 30-ig tartó időszakra.
(2) Az 1474/95/EK rendelet 5. cikkének (1) bekezdésétől eltérve a 2004. május 1-jétől június 30-ig tartó időszakra az engedélykérelmeket május első hét napja során kell benyújtani.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. április 1-jétől június 30-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 26-án.